Πρόταση κοινής δράσης σχετικά με την αλληλεγγύη κατά την υποδοχή και τη διαμονή των δικαιούχων της προσωρινής προστασίας των παρά τη θέλησή τους μετακινούμενων ατόμων (98/C 268/14) (Κείμενο που παρουσιάζει ενδιαφέρον για τον ΕΟΧ) COM(1998) 372 τελικό - 98/0222(CNS)

(Υποβλήθηκε από την Επιτροπή βάσει του άρθρου Κ.3 παράγραφος 2 στοιχείο β) της συνθήκης ΕΕ στις 26 Ιουνίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο Κ.3 παράγραφος 2 στοιχείο β),

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι, δυνάμει του άρθρου Κ.1 σημείο 1 της συνθήκης, τα κράτη μέλη θεωρούν την πολιτική ασύλου ως θέμα κοινού ενδιαφέροντος 7

ότι, ήδη από το 1995, το Συμβούλιο, στο ψήφισμά του της 25ης Σεπτεμβρίου 1995 για την κατανομή των βαρών υποδοχής και προσωρινής διαμονής μετακινούμενων προσώπων (1), αναγνώρισε ότι είναι σημαντικό να θεσπιστούν μέτρα αλληλεγγύης για να είναι δυνατή η δικαιότερη κατανομή των αντίστοιχων προσπαθειών 7

ότι η κοινή δράση σχετικά με την προσωρινή προστασία των παρά τη θέλησή τους μετακινούμενων ατόμων καθιστά επιτακτικότερη την ανάγκη να συμπληρωθεί η προσπάθεια των κρατών μελών με μέτρα που οδηγούν σε μεγαλύτερη αλληλεγγύη 7

ότι η αρχή της αλληλεγγύης πρέπει να εκφραστεί με συγκεκριμένα μέτρα, τα οποία προορίζονται να βοηθήσουν τα κράτη μέλη που θίγονται ιδιαίτερα από την αποδοχή δικαιούχων της προσωρινής προστασίας 7

ότι αυτή η αλληλεγγύη πρέπει να εκφραστεί κυρίως με τη χρηματοδοτική ενίσχυση, αφενός για τη συμβολή στα μέτρα έκτακτης ανάγκης, και αφετέρου για την ενθάρρυνση σχεδίων υποδοχής, πρέπει δε να προβλεφθεί ιδιαίτερη προσπάθεια για τη στέγαση και την κοινωνική βοήθεια 7

ότι η δίκαιη κατανομή των βαρών μπορεί επίσης επικουρικά να οδηγήσει στην κατανομή των δικαιούχων της προσωρινής προστασίας μεταξύ κρατών μελών 7 ότι, ωστόσο, αυτή η κατανομή μπορεί να αφορά μόνο πρόσωπα πριν ή κατά την άφιξή τους σε κράτος μέλος 7

ότι πρέπει να εκδοθούν ομόφωνα οι αποφάσεις σχετικά με την εφαρμογή αυτών των μέτρων αλληλεγγύης 7

ότι η παρούσα κοινή δράση πρέπει να αρχίσει να ισχύει την ίδια ημερομηνία με την κοινή δράση σχετικά με την προσωρινή προστασία των παρά τη θέλησή τους μετακινούμενων ατόμων,

ΘΕΣΠΙΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Γενικές διατάξεις

1. Η παρούσα κοινή δράση εφαρμόζεται στους δικαιούχους του συστήματος προσωρινής προστασίας το οποίο προβλέπεται στα άρθρα 3 και 4 της κοινής δράσης σχετικά με την προσωρινή προστασία των παρά τη θέλησή τους μετακινουμένων ατόμων (εφεξής: σύστημα προσωρινής προστασίας).

2. Κατά την εφαρμογή της παρούσας κοινής δράσης, τα κράτη μέλη τηρούν την ευρωπαϊκή σύμβαση για την προάσπιση των δικαιωμάτων του ανθρώπου και των θεμελιωδών ελευθεριών της 4ης Νοεμβρίου 1950.

Άρθρο 2

Αρχή αλληλεγγύης

1. Κατά τη θέσπιση συστημάτων προσωρινής προστασίας ή βάσει της έκθεσης που αναφέρεται στο άρθρο 4 της κοινής δράσης σχετικά με την προσωρινή προστασία, το Συμβούλιο, αποφασίζοντας ομόφωνα κατόπιν πρωτοβουλίας κράτους μέλους ή της Επιτροπής, μπορεί να εκδίδει αποφάσεις για την εφαρμογή των μηχανισμών αλληλεγγύης, που επιτρέπουν την παροχή ενίσχυσης στα κράτη μέλη τα οποία θίγονται ιδιαίτερα από την αποδοχή δικαιούχων του συστήματος προσωρινής προστασίας.

2. Πριν αποφανθεί το Συμβούλιο, μπορεί να ζητηθεί η γνώμη της Ύπατης Αρμοστείας των Ηνωμένων Εθνών για τους Πρόσφυγες.

Άρθρο 3

Χρηματοδοτική ενίσχυση

Η απόφαση που αναφέρεται στο άρθρο 2 παράγραφος 1 συνεπάγεται κυρίως τη χορήγηση χρηματοδοτικής ενίσχυσης εις βάρος του κοινοτικού προϋπολογισμού που προορίζεται για την κάλυψη ορισμένων εξόδων τα οποία δημιουργεί η αποδοχή δικαιούχων του συστήματος της προσωρινής προστασίας. Αυτή η χρηματοδοτική ενίσχυση μπορεί να προσλάβει τις ακόλουθες μορφές:

α) συνεισφορά στις ανάγκες προσωρινής στέγασης, στη σίτιση και στην επείγουσα ιατρική βοήθεια κατά τους τρεις πρώτους μήνες του συστήματος προσωρινής προστασίας 7

β) συνεισφορά στα σχέδια υποδοχής των δικαιούχων του συστήματος της προσωρινής προστασίας, ιδίως στα έξοδα στέγασης, κοινωνικής βοήθειας και εκπαίδευσης που απορρέουν από την εφαρμογή του άρθρου 9 της κοινής δράσης σχετικά με την προσωρινή προστασία.

Άρθρο 4

Άλλη μορφή ενίσχυσης

Η απόφαση που αναφέρεται στο άρθρο 2 παράγραφος 1 μπορεί επίσης, επικουρικά, να περιέχει κανόνες για την κατανομή μεταξύ κρατών μελών των δικαιούχων της προσωρινής προστασίας, πριν ή κατά την άφιξή τους στο έδαφος των κρατών μελών.

Αυτή η ενδεχόμενη κατανομή δεν θίγει τους κανόνες της σύμβασης του Δουβλίνου της 15ης Ιουνίου 1990 (2), εκτός αν τα κράτη μέλη αποφασίσουν να αναβάλουν την εξέταση της αίτησης αυτής υπό τους όρους που προβλέπονται από το άρθρο 10 παράγραφος 2 της κοινής δράσης σχετικά με την προσωρινή προστασία.

Άρθρο 5

Διαφάνεια

1. Το Ευρωπαϊκό Κοινοβούλιο ενημερώνεται αμέσως για τα μέτρα εφαρμογής που θεσπίζονται δυνάμει της παρούσας κοινής δράσης.

2. Τα μέτρα εφαρμογής που θεσπίζονται δυνάμει της παρούσας κοινής δράσης δημοσιεύονται στην Επίσημη Εφημερίδα των Ευρωπαϊκών Κοινοτήτων αμέσως μετά τη θέσπισή τους από το Συμβούλιο.

Άρθρο 6

Τελικές διατάξεις

Η παρούσα κοινή δράση δημοσιεύεται στην Επίσημη Εφημερίδα των Ευρωπαϊκών Κοινοτήτων αμέσως μετά τη θέσπισή της από το Συμβούλιο.

Αρχίζει να ισχύει την ημέρα της δημοσίευσής της ή, αν η κοινή δράση σχετικά με την προσωρινή προστασία δεν έχει θεσπιστεί ακόμη, η παρούσα κοινή δράση αρχίζει να ισχύει κατά την ημέρα της δημοσίευσης της κοινής δράσης για την προσωρινή προστασία.

(1) ΕΕ C 262 της 7.10.1995, σ. 1.

(2) ΕΕ C 254 της 19.8.1997, σ. 1.